Melibokus

Da **Meleboges**, **Melibogus** odder **Malsche** is en Berg im nordweschtlische Ourewald un mit 517 m i. NHN di hegscht Erhewung an da nerdlische Bergstrooß.

## Di Nåme

Da Nåme *Meleboges*, jinger *Melibogus*, uff Hochdeitsch gschriwwe *Melibokus* odder *Melibocus*, kummt aus-are Beschreiwung vum grieschische Geograf Ptolemäus. Der hot mi-dem Nåme *Μηλίβοκον* (*Mēlíbokon*) allerdings de Haaz gemäänt. Ma hot den Nåme, 1605 zum erschdemol erwähnt (*Melibocus*), falscherweis uff de Malche bezoore.

Da urschbringlische Nåme vum Berg waa *Malche* odder *Malsche*, uff Hochdeitsch gschriwwe *Malchen* odder *Malschen*, 1012 s erschdemol erwähnt als *mons Malscus*. Des loßt sisch vum aldhochdeitsche *malsc*, 'stolz, uffragend' ableide. Frieher hot ma aa *Malcheberg* (16. un 17. Jh.) odder *Malchesberg* (bis ugfähr 1850) gsaat. Siwwe Kilomeder nerdlisch gibt-s e Dorf mim Nåme *Malche* (1420 *Malche*, *Malchin*, 1485 *Malchen*, heit bei Seem-Jurem; ähnlisch *[[Malsch]]*, 783 *Malschen*, im Kraischgau, ewefalls vun ahd. *malsc* abgeleidet). 

Ånnare alde Nåme vum Meleboges, 1646 in da Topographia Hassiae vum Martin Zeiller un-em Matthäus Merian erwähnt, sin *Stickleberg* (middelhochdeitsch *stickel*, 'steil') un *Spitzberg* (noch soiner Form).

## Geologie

Des Meleboges-Massiv bschdeht aus Biotit-Granodiorit, eme magmadische Gschdein wu mim Granit verwandt is. Der is im Zendrum vum Massiv rischdungslos kernisch. Am Nordrand kumme parallel ausgerischde Schdugdure vor. Di Haubdgemengedeile sin Kalifeldschbad, Plagioklas, Quaaz un Biotit. Als Newegemengedeile drede Apatit, Titanit, Magnetit, Ilmenit, Pyrit, Kupferkies un seldener Zirkon uff. Nordwesdlisch vum Gibfel is e Felsemeer un an de Häng rundrum hots mehrere klääne Felsemeerle.

Des Gebiet um de Meleboges rum is fä soi Ganggschdeine bekannt. Zu denne Ganggschdeine ghere aa der noch-em Berg benånnde *Malchit*, da noch Alsbach in da Näh vum Meleboges benånnde *Alsbachit* un da noch-em Odewald benånnde *Odinit*.

## Geographie

Da Gibfl vum Meleboges liggt uff da Gemaagungsgrenz zwische Bensem (Ordsdeil Auerbach, Kreis Bergstrooß) un Alsbach-Hejne (Landkreis Dammstadt-Dibborg). Uumiddelbaa am Fuß vum Meleboges liggt Zwingeberg. Obwohl-s bragdisch denne ihrn Hausberg is, reischt di Gemaagung net bis nuff. An da Bergschdrooß geleje, em westlische Rand vum Odewald, bieded da Berg en weide Bligg iwwer di Bergstrooß un Rhoiewene bis niwwer zu de 40 km endfernde Haadberge, em Ostrand vum Pälzer Wald. Weiderhie sin Rhoihesse, da Dunnerschberg, Soonwald, Hunsrigg un Taunus zu sehe, bei klarer Sischt aa di Fogese. Uff Auslaifer am Westhang ligge di Kabell Zur Not Goddes, des Auerbacher Schloß un des Alsbacher Schloß.

Da Meleboges ghert zum Nadurraum Krischdalliner Odewald un innerhalb davuu zur noch ihm benannde Oiheit 145.0 Meleboges-Odewald, äner vun zäh Oiheide vum Krischdalline Odewald.

## Åålaare uff-em Gibfel


1772 is vum Landgraf Ludwisch IX vun Hesse-Dammstadt da erschde Aussischtsturm uff-em Gibfel vum Meleboges gebaud worre, 21 m hoch un aus Nadurschdää. 1945 is-er zerschdert worre, nochdemm er als Flugsischerungspungd benitzt worre is. Da zwedde Aussischdsturm is 1966 gebaut worre. Es is en 22 m hocher Beddåturm mid åågschlossener Gaschdschdubb. 2010/11 hawwe se-n renoviert.

In de 1970er Johr hawwe di Ami en fuchzisch Meder hoche Beddåturm mid-are Radio-Relää-Schdazion errischt. Heit werd da Funkturm vun da Bensemer Firma GGEW AG fä Indernet per Funk benitzt. Außerdemm sinn Antenne vun Mobilfunkååbieder druff. Seit 2013 is da Turm uffallend rod un weiß gschdrische, zur Sischerheit im Flugverkehr.

Iwwer da Felswand nerdlisch vum Gibfel is e Råmp als Schdaddblatz fä Hängegleider (Drachefliejer).

## Wånderweg

Mehrere Wånderweg fihre iwwer de Meleboges. Aa di folgende Fernwånderweg gehe iwwer de Gibfel: da 132 km långe Prädikadswånderweg *[[Alemannen|Alemanne]]* (HW7 vum Odewaldklub), da 124 km långe *[[Nibelungen|Niwelunge]]* (HW72) un da 58 km långe Haubtwånderweg HW16 vun Zwingeberg noch Laudebach. Mim Audo derf ma net nuffahre, s gibt e paa Wånderpaagbletz in da Umgewung.

Da Melebogus is bei de Mountainbiker bsunnas belibt. Di 33 km lång Mountainbike-Rundstregg Nerdlische Bergschdrooß (Nd.B) geht iwwer de Gibfel vum Melebogus un dursch di Berge in da Umgewung. Di Hehemeder summiere sisch uf ugfähr 1100 m.

## Reedensaade
* Gebortsdagswunsch: Du solld so åld werre wie de *Melebogus*!
* Wann er net di barwarisch Noos hett – des Thernche uf dem *Mellebokus* is nix dageje
* Wann aner vum *Malscheturm* runnerfelld, hodd en die Lufd verresse

* Wedderreegle: Wannung vor Reejewedder (wann der Meleboges vun Newwel umgewwe is):
** De *Melebokes* hodd e Newwelkapp uff. 
** De *Melibokus* kochd Hutzel unn mer kriehe die Brih. 
** Der *Malche* kochd Hotzel, mer krieje die Brih.
** De *M.* braud sich e Sippche, es gibt Reje.

## Di Saag vum Meleboges

Da Friedrich Baader verzählt 1843 di folgend Saag vum Meleboges (orginal Wortlaut, ins Kurpälzische iwwersetzt): 

Di Saag verzählt: En junger Graf vun Katzeellebore hot di Dochder vu-mne Dinschdmann vun soim Vadder geliebt. Die hot i-mne Derfel, wu heit noch ihrm Nåme zu Ehre „Malche“ [Verklänerungsform vun Amalie] heeßt, gewuhnt. Da alde Graf wollt awwer nix vun da Lieb vun soim hochgeborene Sohn zur Dochder vun-are niedrischgeborene Person wisse un hot soim Sohn uffs schdrengschde befohle, uhne soi Begleidung de Bezirg vum Meleboges, uff demm soim Abhang des Schloß Auerberg schdeht, net zu verlosse. E gewissi Erleischderung vun soiner Sehnsucht in da ugligglische Lieb hod-er dodrinn gfunne, daß-er vun da hegschde Schbitz vum Meleboges zur Wuhnung vun soiner Gelibbde niwwer geguggt hot. Des schääne Medel konnts aa net losse, daare- un näschdelång zum Berg, em Uffendhalt vun ihrm Gelibbde, zu glotze, bis des Leid ihr s Hätz gebroche hot; s End vun ihrm Gelibbde verzählt dånn des Gedischd.

Des Gedischt, uhne Audor un unnerm Tiddel *Die Sage vom Melibokus* widdergewwe, schdammt urschbringlisch vum Ignaz Franz Castelli (1781-1862) un is ugfähr 1815 unnerm Tiddel *Berg und Thal* erschiene. Da Kombonischt Franz Xaver Krebs (1765-1826) hot e Melodie fä Gsang mid Gidda-Begleidung dazu gschriwwe (*Berg und Thal oder das Sehnen der Liebenden*).

Da Ååfang vum Gedischt:


Auf dem Berge saß Ritter Theobald
Und starrt' in das Thal in die Ferne,
Ob die Sonne ihm über dem Haupte strahlt,
Ob blinken die freundlichen Sterne,
Er gewahrte nimmer, was um ihn geschah,
Weil er unverwandt nur nach dem Thale sah.

Und wie er so starrte stets fort und fort,
Ergriff ihn ein namloses Sehnen;
Er seufzte: „O wär' ich im Thale dort,
Dann fänd' ich das Ziel meiner Thränen!“
Es deucht ihm, als bilde sich über dem Wald
Aus Nebel ein Wesen von Himmelsgestalt.


## Da Meleboges in da Kunschd

Da Meleboges is Motiv uff verschiedene Gemälde un Zeischnunge:
* Wilhelm Dillich (1571-1650): Malchen, Kupferstich 1605, aus Hessische Chronica
* Johann Tobias Sonntag (1716-1774): „Prospect von dem Meliboco und dessen Gegend“ (Panorama vun da Aussischt vum Meleboges zwische Månnem un Mainz) 2,25 m hoch un 3,75 m breid, 1747 (Dammstädter Schloßmuseum)
* Carl Philipp Fohr (1795-1810): Zwingenberg an der Bergstraße, Teilansicht mit Melibokus, um 1810 rum (Hessisches Landesmuseum Dammstadt)
:* Zwingenberg, Teilansicht Innenstadt mit Blick zum Melibokus / Der Melibokus, 1822
* August Lucas (1803-1863): Odenwaldlandschaft mit Melibokus, Eel, 1840
* Carl Schweich (1823-1898): Zwingenberg und Melibokus, Aquarell, 1851 (Hessisches Landesmuseum Dammstadt)
* Ernst Renck (1861-1912): Zwingenberger Kirche mit Melibokus, Aquarell uf Babier
* Otto Ubbelohde (1867-1922): Melibocus im Odenwald, Eel uff Loiwand, um 1905 rum (Stadtmuseum Kassel)
:* Bergstraße, Blick auf den Melibokus, Zeischnung, 1907
:* Melibokus, Zeischnung, 1920

## Indresandes

* Da Gschischtsveroi Zwingeberg bied immer am erschde Sunndag im Munad Blååwarre-Rundfaade vun Zwingeberg iwwer s Auerbacher Schloß, di Nod Goddes, de Meleboges, s Mihldal un Auerbach åå.
* Di *Melibokus-Eich* in Wissbade waa e 250-jährischi Eich mid-eme Schdammunfang vun 3,20 m, vun der aus ma friher bis zum Meleboges gugge konnt. Bei-eme Uuwedder 2011 is se umgschderzt. Danoch hot ma e neie Melibokus-Eich gsetzt.
* Di *Melibokus-Schule* Alsbach-Hejne is e Haubd-, Realschul un Gymnasium.
* *Melibokus* is da Nåme vun-are Coverband, seid 1984.

## Quelle
### Lidaradur

* Wolf-Dietrich Riebel (Rsg.): *Der Melibokus - Rundblicke vom Balkon der Bergstraße*. 2012. ISBN 978-3-00-039797-4 (Inhaldsverzeischnis bei da DNB)

Nåme un Reedensaade:
* *Südhessisches Wörterbuch*: Lemmada Melibokus un Malchen

Geologie:
* Gerhard Christian Amstutz (Rsg.): *Mineralien und Gesteine im Odenwald*. *Der Aufschluss*, Sonderheft 27. Heidelberg 1975.

### Netz
* Melibocus in da Topographia Hassiae uff Wikisource
*  uff Wikivoyage
* panorama-photo.net – Panorama vun da Aussischt mid Beschrifdung

### Änzlnochweis